Waliwo ekiwandiiko ekyakolebwa okusinziira ku kwekenneenya okwakolebwa okulondoola entambula y’ebikolebwa okussa mu nkola ebisuubizo n’entekateeka za East African Community Climate Change Policy. Kino kyakolebwa okukendeeza obulabe obuva mu mukka ogufukumuka okuva mu makolero awamu n’okukyusa obuwufu okusobola okutambula n’enkyukakyuuka y’embeera y’obudde bw’ensi mu bitundu omuli ennyanja Nnalubaale. Okwekenneenya okwakolebwa kwatongozebwa ekitongole kya East African Sustainability Watch Network era nga ye ntabiro y’ebibiina binnakyewa ebisangibwa mu Uganda, Kenya, ne Tanzania. Ebibiina bino birina eggwaandisizo lyabyo mu kitongole kya Uganda Coalition for Sustainable Development e Kampala mu Uganda. Okwekenneenya kuno kwakolebwa nga y’emu ku nteekateeka ya pulojekiti eyitibwa East African SusWatch Network Society Watch Project. Pulojekiti eno erafuubana okulaba nga ebigendererwa bya Lake Victoria management Project bituukirizibwa. Okwekennennya okwakolebwa mu byalo mu mwaka gwa nkumi bbiri mu kkumi n’ebiri kwatunuulira nnyo amaanyi agakozesebwa mu byalo mu kufumba gamba nga okukozesa amanda, enku n’ebirala. So nga ate mu mwaka gwa nkumi bbiri mu kkumi n’esatu okwekenneenya okwakolebwa kwatunuulira nnyo engeri abantu gyebafunamu amazzi n’embeera y’obuyonjo. Enteekateeka eyo ewa enkizo ensonga y’okukyusa obuwufu okusobola okutambula n’enkyukakyuuka y’embeera y’obudde bw’ensi oluvanyuma n’erowooza ku kukendeeza obulabe obuva mu nkyukakyuuka eno. Ekirala enkola eyo essa essira ku bukulu bw’ensonga y’okuteeka enkyukakyuka zino mu ngeri ekulaakulanya eggwanga lyonna awamu. Kino kikolebwa nga batunuulira ebitongole ebikoseddwa ennyo enkyukakyuka y’embeera y’obudde bw’ensi so nga ate ebitongole bino birina obusobozi okuyambako kukukendeeza obuzibu obuva mu mbeera eno awamu n’enkulaakulana ey’obuwaŋŋaazi mu mawanga gano. Ekitundu eky’Obugwanjuba bwa East Africa kyesigamye nnyo ku by’obulimi n’obulunzi so nga ate n’ebyo byesigamye nnyo ku kutonnya kw’enkuba. Kino nno kyabulabe nnyo era kiteeka obulamu n’obuwangaazi bw’abantu abali mu byalo ssaako n’ensonga ekwata ku mmere ey’ensibo okubeera mu bulabe obw’amaanyi olw’embeera y’obudde bw’ensi ekyukakyuka. Kimanyiddwa nti abantu abaweza ebitundu kinaana ku kikumi ababeera mu kitundu ky’ebuvanjuba bwa Afirika basinga kukola mulimu gwa bulimi awamu n’okulunda. Okulima n’okulunda mu kitundu kino bikosebwa nnyo olw’okubanga byesigama ku kutonya kw’enkuba etonnya ebbalirirwe. Kuno kwossa obutaba n’abintu ebyetaagisa okusobozesa okuterekamu amazzi, enkozesa y’ettaka etali nnungi, tekinologiya akyaali owemabega, ssaako n’ennima etali ya mulembe. Okunoonyereza kuno kwazuula nti mu bbanga eriyise, waaliwo obutyabaga obwagwa mu bitundu by’ensi eby’enjawulo olw’enkyukakyuka mu mbeera y’obudde. Embeera y’ensi omusangibwa ne kitundu kino ssaako n’ebyenfuna, ebiteeka ekitundu kino ku buzibu bw’okufuna obulabe obw’amaanyi obuva mu nkyukakyuka mu mbeera y’ebbugumu awamu n’obunnyogovu. Mu nsangi zino, waliwo obubonero obwenkukunala obwoleka enkyukakyuka mu mbeera y’obudde bw’ensi. Embeera eno yeeyolekeramu ekyeya ekiddiriŋŋana, ettaka okuggwamu amazzi, n’okweyongera kw’ebbula ly’emmere eriibwa abantu ssaako n’eyebisolo ebirundibwa awamu n’ebisangibwa mu nsiko. Kuno kweyongerako obulwadde obubalukawo olw’enkyukakyuuka mu mbeera y’obudde bw’ensi. Waliwo kiremya atangira abantu okukyusa obuwufu okusobola okutambula n’enkyukakyuka mu mbeera y’obudde bw’ensi, olw’ebyo ebivudde mu nkyukakyuka zino. Ebitundu ebisinga obungi birimu obwavu obukudde ejjembe, bw’ensi, byonna bigootanyizza enteekateeka ezikolebwa okukendeeza embeera y’obwavu. Kino kiremesa okuutukiriza ebimu ku biruubirirwa bya Millennium Development Goals. Enkyukakyuuka mu mbeera y’obudde bw’ensi eyongedde okusajjula n’okwoleka endyambi eri mu bitundu bya Afirika era nga kino kigenda kwongera okugootanya entekateeeka ezikolebwa okukendeeza obwavu awamu n’endya embi. Endya embi enafuya nnyo obulamu bw’abantu awamu n’okubalemesa okugumira obuzibu obuva mu nkyukakyuka y’embeera y’obudde bw’ensi, ssaako n’okulemererwa okwekulaakulanya. Waliwo embeera ey’ekwanaganya n’enkyukakyuka mu mbeera y’obudde bw’ensi eyeeyoleka mu bulambulukufu oba mubutali bulambulukufu mu kuvuba eby’ennyanja mu Nnyanja enene awamu n’okuvuba mu migga n’ennyanja eziri munda mu mawanga. Kino kya bulabe nnyo eri amawanga ageesigamye ku musingi gw’ebyobuvubi, abantu abali mu mawanga ago ssaako naabo abakola omulimu gw’okuvuba eby’ennyanja. Eby’obuvubi awamu n’abavubi bakosebwa mu ngeri ez’enjawulo olw’enkyukakyuuka mu mbeera y’obudde bw’ensi. Muno nno mulimu engabanya n’obungi bwe byennyanja ebivubibwa mu Nnyanja enene, awamu n’okuvuba mu migga n’ennyanja eziri munda mu mawanga. Eby’obulunzi biyamba nnyo embeera y’ebyenfuna by’amwanga agali mu kitundu kino era kimanyiddwa nti kye kimu ku bisinga okuvaamu ensimbi ennyingi. Wabula, abalunzi abainga obungi nga mwe muli n’abo abalunda ente, baavu nga balundira ku musingi gwa wansi, era nga basanga okusoomozebwa omuli n’embeera y’obudde bw’ensi ekyukakyuka. East African Community Climate Change Policy eruubirira okuluŋŋamya amawanga ag’omukago ne bekikwatako bonna okubasobozesa okukola entekateeka eyawamu okulwanyisa obulabe bwonna obuva mu nkyukakyuka y’embeera y’obudde bw’ensi mu kitundu kino awamu n’okulaba nti wabaawo enkulaakulana ey’obuwangaazi mu mbeera y’abantu awamu ne byenfuna. Okusoomoza okuliwo kwe kuba nti enkola eno tennamanyika bulungi naddala eri amawanga ag’omukago.